చదలువాడ జయరామశాస్త్రి

చదలువాడ జయరామశాస్త్రి  కవి పండితులు, బహుగ్రంథకర్త, తపోధనులు, వేదవేదాంగవేత్త, నెల్లూరు ఉస్మాన్ సాహెబ్ పేటలో వారి నివాసం. నెల్లూరు కస్తూరిదేవి విద్యాలయం హైస్కూల్లో తెలుగు పండితులుగా దాదాపు 30 సంవత్సరాలు పనిచేశారు.

భాగవతం దశమ ఏకాదశ ద్వాదశ స్కంధాలకు వ్యాఖ్యానం , సౌందర్యలహరికి యంత్రసహిత విపులవ్యాఖ్య వీరి రచనలలో ప్రసిద్ధమైనవి. నెల్లూరు సమీపంలో కొరుటూరు దగ్గర సముద్రతీర అరణ్యంలో కొంతకాలం ఏకాగ్రంగా  తపస్సు చేసి, సౌందర్యలహరి వ్యాఖ్యారచనకు పూనుకొన్నారు. సరస్వతీ గ్రంథమాల పేరుతో శాస్త్రి గారు తొలుత తమ రచనలన్నీ తామే ప్రచురించారు.

 సిద్ధాంతకౌముదికి తెలుగులో చక్కటి వివరణ వ్రాసి, ముద్రించారు. 

సరస్వతీ ప్రసాదము, గో మహిమానుదర్శనము —ఉపనిషత్ కథలతో పిల్లలకూ అర్థమయ్యేట్టు రచించినవి.

దేవీ ప్రశస్తి, శ్రీమద్భాగవత భూమిక , గాయత్రీ రామాయణము, సత్యకామ జాబాలుడు, భీష్మస్తవరాజము, స్తోత్ర పంచకము (శంకరుల అష్టోత్తర స్తోత్రాలు వివరణతో) మొదలైనవి అన్నీ భక్తి, జ్ఞానమూ పెంపొందించే గొప్పరచనలు. ఈ రచనలన్నీ ఏకాగ్రతతో అధ్యయనం చేయవలసినవే.

జీవితంలో రామాయణ నిత్యపారాయణ విధిగా పాటించారు. సింహపురి రామాయణము పేర రామకథ వ్రాశారు.

ఎపుడూ ఆధ్యాత్మిక ప్రసంగాలతో కాలక్షేపం చేసేవారు. చిన్నవయసులోనే కంచి పరమాచార్యులవద్ద ప్రస్థానత్రయం చదివి జ్ఞానమార్గంలో నడిచారు.

సాహిత్య గోష్ఠులలోనూ, పండిత వాగ్వాదాలలోనూ ఎన్నడూ పాల్గొన్నవారు కాదు.

అయాచితంగా ఎందరో పుణ్యాత్ములు వీరి రచనలు వెలుగుచూడడానికి ఆర్థికంగా ముందుకు వచ్చారు.

నాచన సోమన ఉత్తర హరివంశానికి చక్కటి వ్యాఖ్య వ్రాశారు. నాలుగవ ఆశ్వాసం వ్రాసి ఉన్న వ్రాతప్రతిని ఆయన తదనంతరం వేదం వేంకట్రామన్ గారు, వఝల సుబ్రహ్మణ్య శర్మ గారు వెలుగులోకి తెచ్చారు.

వీరు దేవీభాగవతము, భాగవతం, భగవద్గీత, రామాయణము, ఉపనిషత్తులు నెల్లూరులోని వివిధ ఆలయాలలో ప్రవచనం చేసేవారు. అధికసంఖ్యలో శ్రోతలు చేరేవారు. ఆ ఉపన్యాసాలలో ఎన్నో అపూర్వవిశేషాలు వెలికి చూచేవి.
అకాడమీలు ఈ పండితుడి కృషిని గుర్తించి ముందుకు రాలేదు. పోతన వంటి జీవితం వారిది. 
ఎప్పుడూ గ్రంథరచనే వారి జీవితం సాగింది. తీరికయి ఏ ప్రవచనాలూ లేనపుడు ఆలయాలకు వచ్చేవారు. 

వారికి ఒక కుమారుడు, ఆడపిల్లలు. 

ద్రావిడో నాస్తి మధ్యమః — అని నానుడి. చదలువాడ సుందరరామ శాస్త్రి రామాయణానికి గొప్పటీక వ్రాసినవారు. వేదం వేంకటరాయ శాస్త్రి గారికి గురుస్థానీయులు. వెంకటగిరి రాజులు ఎదురేగి ఆహ్వానించే గౌరవం పొందిన వారు.

ఆ వంశం వారే ఐన జయరామశాస్త్రి గారూ అతి సౌమ్యులు, నిరాడంబరులు.అంతటివారు. తమ 80వ ఏట అనాయాస మరణం పొందిన పుణ్య పురుషులు. ఇపుడు పౌత్రులూ దౌహిత్రులూ వారి సంతతి ఉన్నారు.

మూలాలు: వజ్ఝల వేంకట సుబ్రహ్మణ్యశర్మ గారి  *విక్రమసింహపురి విద్వత్ ప్రవరులు *అనే గ్రంథంలో మరిన్ని జీవిత విశేషాలున్నాయి.